Chesús Yuste Cabello

**Chesús Yuste Cabello** (Zaragoza, 6 d'aviento de 1963) ye un escritor y politico aragonés miembro d'o partiu politico *[[Chunta Aragonesista]]*, d'o que estió secretario cheneral. Ha estau deputau por a provincia de Zaragoza tanto en as Corz d'Aragón como en o Congreso d'os Deputaus.

## Datos personals
Naixiu y criau d'a ciudat de Zaragoza (Aragón), dimpués d'os suyos estudios segundarios en o colechio A Salle-Gran Vía d'a capital aragonesa, cursó a carrera d'Historia y Cheografía en a Universidat de Zaragoza, a on se licenció en a materia. Ha treballau como tecnico en comunicación.

## Actividat politica

De profundas ideyas aragonesistas y progresistas, fació parti chunto a un centenar de personas d'a fundación d'o partiu politico Chunta Aragonesista (CHA) o 29 de chunio de 1986. Encabezó a candidatura d'o suyo partiu por a provincia de Zaragoza en as eleccions a o Congreso d'os Deputaus de 1993, conseguindo uns resultaus radius que le privoron d'estar eslechiu, pero que duplicaban los que heba conseguiu o partiu en 1989. Dimpués d'asumir cuantas responsabilidaz internas, a IV Asembleya Nacional de CHA de chinero de 1995 le eslichió vicesecretario cheneral. Bels meses dimpués, en as eleccions a Corz d'Aragón de 1995, fue eslechiu como un d'os dos primers representants de Chunta en as Corz, cargo que revalidaría succesivament en as eleccions de 1999, 2003 y 2007.

A V Asembleya Nacional de 1998 le designó secretario cheneral, cargo que desempenyó dica a VI Asembleya de 2001. Estió chustament mientres o suyo mandato cuan o partiu consiguió dentrar por primera vegada en o Congreso en resultar trigau deputau José Antonio Labordeta en as eleccions de 2000.

En as eleccions rechionales de 2011 no se presentó como candidato, metendo asinas fin a un dilatau período de 16 anyadas como representant en o parlamento aragonés. Manimenos, pocos meses dimpués tornó a encabezar a candidatura provincial en as eleccions a o Congreso d'os Deputaus de 2011, ista vegada formando CHA coalición con Ezquierda Unida. En ista ocasión sí consiguió estar eslechiu para a decena lechislatura, encara que o pacto entre as dos formacions establiba que heba de renunciar a o cargo en pasar 31 meses en favor d'o segundo candidato y miembro d'Ezquierda Unida, Álvaro Sanz. Adintro d'o Congreso, s'integró en o grupo parlamentario de *[[La Izquierda Plural]]*, formau por os representants d'Ezquierda Unida, Iniciativa per Catalunya Verds y Chunta Aragonesista. A suya intensa actividat parlamentaria motivó que cuantos medios le sinyalaran como «o deputau mas activo».

Entre as suyas muitas actividaz como deputau estió la d'estar miembro y coordinador de l'Asociación Parlamentaria en Esfensa d'os Animales (APDDA), una organización que integra a parlamentarios de diferents fuerzas politicas preocupaus por a protección d'os animals. Entre as diversas iniciativas planteyadas ye a propuesta de retirar a categoría de Fiesta d'Intrés Turistico Nacional a o Torneyo d'o Toro d'a Vega.

Yuste renunció a la suya acta de deputau en chulio de 2014 en virtut d'o pacto electoral sinyau por o suyo partiu con Ezquierda Unida. A suya despedida d'a cambra veyió como una parti d'a suya zaguera moción yera refirmada por o Congreso por unanimidat.

A suya larga trachectoria desempenyando tanto cargos internos como electos le convirtió en un d'os líders mas representativos de Chunta Aragonesista.

## Actividat creativa
Publica en Internet «El blog de Chesús Yuste», a on difunde as suyas ideyas politicas. Simultaniament, publica en o mismo medio o *[[blog]]* «Innisfree», a on manifiesta a suya pasión por Irlanda, país con o que tien estreitos lazos. Iste zaguero fue considerau por *Lonely Planet Magazine*, publicación en espanyol d'a editorial especializada en libros de viaches Lonely Planet, como «o *blog* en espanyol mas completo sobre Irlanda».

**Libros de ficción publicados:**
* *La mirada del bosque* (Paréntesis, Sevilla, 2010), novela policiaca ambientada en a Irlanda rural.

* *Regreso a Innisfree y otros relatos irlandeses* (Xordica, Zaragoza, 2015), volumen de relatos curtos tamién ambientaus en Irlanda.

* *Asesinato en el Congreso* (Xordica, Zaragoza, 2017), novela negra ambientada en a suya experiencia como deputau en as Corz Chenerals.
**La memoria de la turba* (Xordica, Zaragoza, 2020), novela policiaca ambientada en Irlanda, ye o segundo libro d'a serie que prencipió en *La mirada del bosque*.
**Jaque al reino* (Doce Robles, 2022), novela historica sobre a condesa donya Sancha d'Aragón, que gosó estar nombrada "Obispa" de Pamplona en 1082.

**En obras colectivas:**
* *Los Borbones en pelota* (Olifante, Zaragoza, 2014): 93 autors de hue comentan as 93 laminas satiricas a tot color, en as que se caricaturizaba y ridiculizaba a personaches d'a reyaleza, o gubierno y l'aristocracia d'a epoca d'o reinau de Isabel II.
* *Cuando brote la cebada en las cunetas*, en AA.VV., *Relatos de la memoria herida* (Desmemoriados/La Vorágine, Santander, 2019). Ye un relato sobre a memoria democratica en relación con a guerra civil espanyola y a postguerra.
* *Resistir es vencer,* en AA.VV., *Alarma. Relatos desde el confinamiento* (Imperium Ediciones, Zaragoza, 2020).

**Libros de no ficción:**
* *Monasterios del Alto Aragón I* (PRAMES, Zaragoza, 2020).
* *Monasterios del Alto Aragón II* (PRAMES, Zaragoza, 2020).
* *Navatas y navateros* (PRAMES, Zaragoza, 2021).

## Referencias

## Vinclos externos

*  Blog personal de Chesús Yuste
*  Innisfree
*  Intervención de Yuste en o debate d'investidura de Mariano Rajoy
*  Entrevista a Chesús Yuste en o programa *Parlamento*, de Televisión Española
*  Entrevista en La Voz de Galicia, 7/06/2017
*  Entrevista en La Ventana d'a Cadena SER, 10/06/2017
*  Entrevista en El País, 12/06/2017
*  Entrevista en La Nueva España, 13/07/2017